**A doua tinerețe**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Pe drumul meu nu mai zăresc tristețe,

Sunt numai ochii tăi și praf din stele,

În noaptea caldă niște santinele,

Când retrăiesc a doua tinerețe.

Te-am regăsit, deși erai cu mine,

Petală albă, plină de mistere,

Cu buzele aprinse de plăcere,

În părul tău, sclipiri diamantine.

Ai în surâs numai acuratețe,

Tu nu te scalzi în ape infidele

Și dacă vântu-mi suflă iar în vele

Simt că trăiesc a doua tinerețe.

- Eram aici, în pragul primăverii

Sădeam un vis în rana unei flori,

Priveam cu-ngrijorare către nori

Şi te-aşteptam pân’ la căderea serii.

Pe lacul de smarald păşeam încet

Oglinda lui nu tresărea, când eu

Pe zare desenam un curcubeu.

Tu unde rătăceai, printr-un sonet?

Pe-o graniţă de vers necunoscut,

Atins de vrajă şi de frumuseţe?

De ce-mi vorbeşti de-a doua tinereţe

Când prima e abia la început?

Ioan Grigoraș Liliana Trif

Din volumul Ești poezia sufletului meu -

Editura Rovimed Publishers Bacău - 2014